作者:常袞
標題:晚秋集賢院即事寄徐薛二侍郎
內容:穆穆上清居，沉沉中秘書。金鋪深內殿，石甃淨寒渠。花樹臺斜倚，空煙閣半虛。縹囊披錦繡，翠軸卷瓊琚。墨潤冰文繭，香銷蠹字魚。翻黃桐葉老，吐白桂花初。舊德雙遊處，聯芳十載餘。北朝榮庾薛，西漢盛嚴徐。侍講親花扆，徵吟步綺疏。綴簾金翡翠，賜硯玉蟾蜍。序秩東南遠，離憂歲月除。承明期重入，江海意何如。